### NN 78/2017 (9.8.2017.), Odluka o općinskim porezima Općine Veliki Bukovec

Općina Veliki Bukovec

1956

Na temelju članka 42. Zakona o lokalnim porezima (»Narodne novine« broj 115/16) i članka 31. Statuta Općine Veliki Bukovec (»Službeni vjesnik Varaždinske županije« broj 18/13), Općinsko vijeće Općine Veliki Bukovec na 3. sjednici održanoj 29. lipnja 2017. donijelo je

ODLUKU

O OPĆINSKIM POREZIMA
 OPĆINE VELIKI BUKOVEC

I. OPĆE ODREDBE

Članak 1.

Odlukom o općinskim porezima Općine Veliki Bukovec (u daljnjem tekstu: Odluka) utvrđuju se vrste poreza, obveznici plaćanja, stope, visina, način obračunavanja i plaćanja općinskih poreza koji su izvori prihoda Proračuna Općine Veliki Bukovec.

II. VRSTE POREZA

Članak 2.

Općinski porezi Općine Veliki Bukovec su:

1. prirez porezu na dohodak

2. porez na potrošnju,

3. porez na korištenje javnih površina,

4. porez na nekretnine.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s prebivalištem ili uobičajenim boravištem na području Općine sukladno odredbama Zakona o lokalnim porezima, Zakona o porezu na dohodak i Pravilnika o porezu na dohodak.

Članak 4.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 5.

Prirez porezu na dohodak plaća se po stopi od 5% na osnovicu iz članka 4. ove Odluke.

Prirez porezu na dohodak prihod je proračuna Općine Veliki Bukovec.

Poslove utvrđivanja i naplate prireza porezu na dohodak obavlja Porezna uprava.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijaliziranih vina, piva i bezalkoholnih pića u ugostiteljskim objektima na području Općine Veliki Bukovec.

Članak 7.

Obveznik plaćanja poreza na potrošnju je pravna i fizička osoba koja pruža ugostiteljske usluge na području Općine Veliki Bukovec.

Članak 8.

Porez na potrošnju plaća se po stopi od 3%.

Osnovicu poreza na potrošnju čini prodajna cijena pića u ugostiteljskim objektima bez poreza na dodanu vrijednost.

Članak 9.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 1. ovoga članka porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec nadležnoj ispostavi Porezne uprave. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

3. Porez na korištenje javnih površina

Članak 10.

Porez na korištenje javnih površina plaćaju pravne i fizičke osobe koje koriste javne površine na području Općine Veliki Bukovec.

Porez na korištenje javnih površina ne plaćaju pravne i fizičke osobe koje koriste javnu površinu u humanitarne svrhe ili u svrhu koja je od javnog interesa.

Javnim površinama u smislu ove Odluke smatraju se: ulice, ceste, zelene površine, travnjaci, zelene površine uz cestu u naselju čiji je vlasnik Općina Veliki Bukovec ili su joj date na korištenje ili održavanje.

Članak 11.

Porez na korištenje javnih površina plaća se u iznosu od 0,25 kn/m2 dnevno za trajno postavljene objekte na javnim površinama i u iznosu od 10 kn/m2 za privremeno postavljene objekte na javnim površinama.

Članak 12.

Rješenje o razrezu poreza na korištenje javnih površina donosi Jedinstveni upravni odjel Općine Veliki Bukovec, a porez se naplaćuje unaprijed prije izdavanja odobrenja za korištenje javne površine.

4. Porez na nekretnine

Članak 13.

O porezu na nekretnine Općinsko vijeće Općine Veliki Bukovec donijet će posebnu odluku sukladno odredbama Zakona o lokalnim porezima (»Narodne novine« broj 115/16) kojom će se urediti sva pitanja utvrđivanja i naplate poreza na nekretnine.

Rok za donošenje odluke iz stavka 1. ovoga članka je 30. studenoga 2017. godine.

III. PROVEDBENE ODREDBE

Članak 14.

Na temelju Suglasnosti da porezna uprava može obavljati poslove utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj 1/17) Općina Veliki Bukovec prenosi na Ministarstvo financija – Porezna uprava – Područni ured Sjeverna Hrvatska – Ispostava Ivanec (u daljnjem tekstu: Porezna uprava) poslove utvrđivanja, evidentiranja, nadzora, naplate i ovrhe radi naplate poreza na potrošnju.

Članak 15.

Za obavljanje poslova iz članka 11. ove Odluke Poreznoj upravi pripada naknada u iznosu 5% od ukupno naplaćenih prihoda.

Ovlašćuje se nadležna agencija platnog prometa zadužena za raspoređivanje javnih prihoda (Financijska agencija) da naknadu iz stavka 1. ovoga članka Poreznoj upravi obračuna i uplati u Državni proračun i to do zadnjeg dana u mjesecu za protekli mjesec.

Članak 16.

Porezna uprava je dužna do 15. u mjesecu za prethodni mjesec Općini Veliki Bukovec dostavljati izvješća o utvrđenom i naplaćenom porezu.

IV. PRIJELAZNE I ZAVRŠNE ODREDBE

Članak 17.

Stupanjem na snagu ove Odluke prestaje važiti Odluka o općin­skim porezima (»Službeni vjesnik Varaždinske županije« broj 4/2002.).

Članak 18.

Ova Odluka stupa na snagu osmoga dana od dana objave u »Službenom vjesniku Varaždinske županije«, a objavit će se i u »Narodnim novinama«.

Klasa: 410-01/17-01/03
 Urbroj: 2186/028-01-17-1
 Veliki Bukovec, 29. lipnja 2017.

Predsjednica
 Općinskog vijeća
 Jasenka Zdelar, v. r.